 **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**01.02.2018**

Ca urmare a solicitării de emitere a acordului de mediu adresată de COSMA LAURENȚIU DOREL, din orașul Beclean, str. Horea, nr. 73, județul Bistriţa-Năsăud, înregistrată la Agenţia pentru Protecţia Mediului Bistriţa-Năsăud cu nr. *428/17.01.2017, cu ultima completare la nr. 857/23.01.2018,* în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *31.01.2018*, că proiectul *Construire hale dezmembrări auto,* propus a fi amplasat în *orașul Beclean, extravilan, fn, județul Bistriţa-Năsăud*, **nu se supune evaluării impactului asupra mediului şi nu se supune evaluării adecvate**.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) proiectul intră sub incidenţa HG nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la punctul 10, lit. a) proiecte de dezvoltare a unităților/zonelor industriale și la punctul 11, lit. e) depozite de fier vechi, de vehicule uzate, inclusiv deșeuri de vehicule;*

*b) prin proiect se propune amenajarea unui punct pentru dezmembrări autovehicule scoase din uz;*

*Suprafața totală a amplasamentului este de 1700 m2 și va cuprinde:*

*- hala nr. 1 - hală metalică în regim de înălțime parter, cu suprafața construită de 200 m2, care va avea destinația de hală depozitare vehicule dezmembrate (carcase);*

*- hala nr. 2 - hală cu structură mixtă - zidărie și structură metalică cu închideri din tablă metalică, în regim de înălțime parter, cu suprafața construită de 140,5 m2, care va compartimentată astfel: încăperea 1, cu suprafața de 60 m2, cu destinația de zonă de depoluare și zonă de dezmembrare a vehiculelor scoase din uz (VSU) și încăperea 2, cu suprafața de 80,5 m2, cu destinația de zonă de sortare și depozitare piese și părți reutilizabile rezultate din dezmembrarea VSU-urilor, precum și de stocare a deșeurilor pentru reciclare;*

*- platformă betonată, 2 locuri de parcare și căi de acces betonate - 252,5 m2,*

*- platformă balastată - 284 m2 și spații verzi - 486 m2.*

*Pentru activitatea de tratare a VSU-urilor vor fi amenajate zonele de lucru astfel:*

*1. Zona de livrare: primire şi înregistrare - platformă betonată cu suprafața de 25 m2.*

*2. Zona de depozitare preliminară a vehiculelor care nu au fost tratate prealabil - platformă betonată cu suprafața de 80 m2.*

*3. Zona de depoluare a vehiculelor scoase din uz - în hala nr. 2, cu pardoseala betonată, încăperea nr. 1, cu suprafața de 60 m2.*

*4. Zona de depozitare a vehiculelor depoluate - pe platformă balastată, cu suprafața de 285 m2;*

*5. Zona de dezmembrare va fi situată în hala nr. 2 cu pardoseala betonată, încăperea nr. 1, cu suprafața de 60 m2.*

*6. Zona de stocare a părţilor reutilizabile care nu conţin fluide - în încăperea nr. 2, hala nr. 2, cu pardoseala betonată, spațiu delimitat cu suprafața de 4 m2.*

*7. Zona de stocare a părţilor reutilizabile care conţin fluide în încăperea nr. 2, hala nr. 2, cu pardoseala betonată, spaţiu special amenajat cu suprafața de 5 m2.*

*8. Zona de stocare a deşeurilor solide pentru reciclare/valorificare, energetică/eliminare - în încăperea nr. 2, hala nr. 2, cu pardoseala betonată, spațiu delimitat cu suprafața de 5 m2.*

*9. Zona de stocare a deşeurilor fluide pentru reciclare/valorificare energetică/eliminare - în încăperea nr. 2, hala nr. 2, cu pardoseala betonată, spaţiu special amenajat cu suprafața de 4 m2, care va fi dotat cu recipienţi pentru colectarea acestor fluide.*

*10. Zona de stocare a vehiculelor dezmembrate ce vor fi transportate către shredder – în hala metalică nr. 1, cu suprafața de 700 m2.*

*- activitatea se va desfăşura la o capacitate de cca. 4 maşini/lună;*

*- apa pentru consum igienico-sanitar – spălat pe mâini se va asigura din rețeaua orașului Beclean, de la domiciliul titularului, într-un recipient din material plastic cu capacitatea de 1000 l, care se va amplasa pe platformă betonată în incinta obiectivului, iar în scop potabil se va asigura apă îmbuteliată;*

*- apele uzate rezultate din hala nr. 2, din zonele de depoluare și de dezmembrare a vehiculelor scoase din uz se vor colecta într-un bazin vidanjabil din poliester, cu V = 25 m3, cu rol de decantor-separator de hidrocarburi;*

*- pentru apele pluviale de pe platforma betonată, pe care se vor amenaja zonele de depozitare a VSU-rilor, este prevăzut un bazin betonat vidanjabil, tricompartimentat, cu V = 25 m3, cu rol de decantor-separator de hidrocarburi;*

*- pe amplasament se va amplasa o toaletă ecologică;*

*- energia electrică se va asigura cu un generator de curent, cu rezervor de motorină încorporat cu capacitate de 10 l;*

*d) proiectul nu are efect cumulativ cu alte proiecte de acelaşi tip;*

*e) dintre resursele naturale se utilizează, la faza de construire, agregate naturale (nisip, balast), asfalt, beton;*

*f) la faza de realizare a proiectului rezultă deşeuri de materiale de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă;*

*g) amplasamentul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*h) proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*i) anunţurile publice de solicitare a actului de reglementare au fost mediatizate prin: afişare la sediul Primăriei orașului Beclean, publicare în presa locală, afişare pe site-ul şi la sediul A.P.M. Bistriţa-Năsăud. Nu s-au înregistrat observaţii/comentarii/contestaţii din partea publicului interesat.*

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din Legea nr. 49/2011 pentru aprobarea, cu modificări, a O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice;*

**Condiţii de realizare a proiectului:**

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Se vor respecta prevederile Legii nr. 221/2015 privind modalitatea de gestionare a vehiculelor şi a vehiculelor scoase din uz.*

*3. Materialele necesare pe parcursul execuţiei lucrărilor vor fi depozitate numai în locuri special amenajate astfel încât să se asigure protecţia factorilor de mediu.*

*4. La execuția lucrărilor se vor respecta întocmai cele menționate în memoriul de prezentare (date, parametrii) / justificare a prezentei decizii.*

*5. Mijloacele de transport şi utilajele folosite vor fi întreţinute corespunzător, pentru a se reduce emisiile de noxe în atmosferă şi scurgerile accidentale de carburanţi/lubrifianţi.*

*6. Atât pentru perioada execuţiei lucrărilor, cât şi în perioada de funcţionare a obiectivului, se vor lua măsurile necesare pentru:*

*- evitarea scurgerilor accidentale de produse petroliere de la mijloacele auto;*

- *evitarea depozitării necontrolate a materialelor folosite şi a deşeurilor rezultate.*

*7. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*8. Se interzice accesul de pe amplasament pe drumurile publice cu utilaje şi mijloace de transport necurăţate.*

*9. La încheierea lucrărilor se vor îndepărta atât materialele rămase neutilizate, cât și deșeurile rezultate în timpul lucrărilor și se va realiza o perdea de protecție vegetală la limita incintei amplasamentului.*

*10. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean B-N al GNM pentru verificarea conformării cu actul de reglementare şi va solicita şi obţine autorizaţia de mediu.*

**Prezentul act de reglementare este valabil pe toată perioada punerii în aplicare a proiectului cu condiția să nu fie modificări.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

**Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.**

DIRECTOR EXECUTIV, ŞEF SERVICIU

AVIZE, ACORDURI, AUTORIZAȚII,

biolog-chimist Sever Ioan ROMAN

ing. Marinela Suciu

ÎNTOCMIT,

chim. Georgeta Iușan